**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Οικογενειακών Δικαστηρίων (Τροποποιητικός) Νόμος του 2020»**

**Παρόντες:**

|  |  |
| --- | --- |
|  Φωτεινή Τσιρίδου, αναπλ. πρόεδρος | Γιώργος Κουκουμάς |
|  Νίκος Γεωργίου | Σωτήρης Ιωάννου  |
|  Άριστος Δαμιανού | Χαράλαμπος Θεοπέμπτου |
|  Ανδρέας Πασιουρτίδης |  |

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 8και 15 Μαρτίου 2023. Σημειώνεται ότι η συζήτηση του υπό αναφορά νομοσχεδίου άρχισε σε συνεδρία της επιτροπής της προηγούμενης βουλευτικής περιόδου, ωστόσο η εν λόγω επιτροπή έκρινε σκόπιμο όπως η συζήτηση αυτού συνεχιστεί μετά από την ολοκλήρωση και ψήφιση του νομικού πλαισίου για τη μεταρρύθμιση στην ανώτατη βαθμίδα απονομής της δικαιοσύνης. Ως εκ τούτου, λόγω του ότι δεν κατέστη δυνατή η ολοκλήρωση της μελέτης του υπό αναφορά νομοσχεδίου από την επιτροπή της προηγούμενης βουλευτικής περιόδου, η συνέχιση της εξέτασής του μετατέθηκε στην επιτροπή της παρούσας βουλευτικής περιόδου.

 Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου.

Σημειώνεται ότι στο στάδιο της συζήτησης παρευρέθηκαν επίσης ο πρόεδρος της επιτροπής κ. Νίκος Τορναρίτης και τα μέλη της κ. Χριστιάνα Ερωτοκρίτου και Κωστής Ευσταθίου.

 Σκοπός του νομοσχεδίου είναι η τροποποίηση του περί Οικογενειακών Δικαστηρίων Νόμου, ώστε οι διατάξεις του να συνάδουν με το νέο νομικό πλαίσιο που θεσπίστηκε για τη μεταρρύθμιση στην ανώτατη βαθμίδα της απονομής της δικαιοσύνης, το οποίο θα τεθεί σε ισχύ την 1η Ιουλίου του τρέχοντος έτους.

 Ειδικότερα, σύμφωνα με το νομοσχέδιο, όπως αυτό αρχικά κατατέθηκε στη Βουλή, προβλέπονται μεταξύ άλλων τα ακόλουθα:

1. Η εκδίκαση των εφέσεων κατά των αποφάσεων των Οικογενειακών Δικαστηρίων από το καθιδρυθέν, δυνάμει των διατάξεων του περί Απονομής της Δικαιοσύνης (Ποικίλαι Διατάξεις) (Τροποποιητικού) Νόμου του 2022, Εφετείο αντί από το Δευτεροβάθμιο Οικογενειακό Δικαστήριο ως η ισχύουσα ρύθμιση.
2. Η διατήρηση της αρμοδιότητας του Δευτεροβάθμιου Οικογενειακού Δικαστηρίου για εκδίκαση των υποθέσεων που εκκρεμούν ενώπιόν του κατά την ημερομηνία έναρξης της ισχύος των προτεινόμενων ρυθμίσεων για χρονικό διάστημα πέραν των τριών (3) ετών, εκτός εάν δεν είναι δυνατή η εκδίκασή τους λόγω έλλειψης της απαιτούμενης σύνθεσης του δικαστηρίου ένεκα αφυπηρέτησης των μελών του.
3. Η μεταβίβαση στο Εφετείο των υποθέσεων που εκκρεμούν ενώπιον του Δευτεροβάθμιου Οικογενειακού Δικαστηρίου κατά την ημερομηνία έναρξης της ισχύος των προτεινόμενων ρυθμίσεων για χρονικό διάστημα κάτω των τριών (3) ετών, υπό την προϋπόθεση ότι η ακρόαση αυτών δεν έχει αρχίσει, εκτός εάν δεν είναι δυνατή η εκδίκασή τους από το Δευτεροβάθμιο Οικογενειακό Δικαστήριο λόγω έλλειψης της απαιτούμενης σύνθεσης του εν λόγω δικαστηρίου ένεκα αφυπηρέτησης των μελών του.

 Το Υπουργείο Δικαιοσύνης και Δημοσίας Τάξεως με ηλεκτρονικό μήνυμα, ημερομηνίας 31ης Οκτωβρίου 2022, υπέβαλε στην επιτροπή αναθεωρημένο κείμενο του υπό εξέταση νομοσχεδίου, στη βάση των ρυθμίσεων που θεσπίστηκαν στο πλαίσιο της μεταρρύθμισης στην ανώτατη βαθμίδα της απονομής της δικαιοσύνης, το οποίο έτυχε εκ νέου του νενομισμένου νομοτεχνικού ελέγχου από τη Νομική Υπηρεσία της Δημοκρατίας.

 Ειδικότερα, στο αναθεωρημένο κείμενο του νομοσχέδιου προβλέπονται τα ακόλουθα:

1. Η παροχή δυνατότητας στο καθιδρυθέν Εφετείο να μη δεσμεύεται από την απόφαση του πρωτόδικου δικαστηρίου ως προς τα πραγματικά γεγονότα της υπό εξέταση ενώπιόν του υπόθεσης, να αναθεωρεί προσαχθείσες αποδείξεις, να συνάγει δικά του συμπεράσματα, να δέχεται περαιτέρω αποδεικτικά μέσα και να επανακροάται μάρτυρες.
2. Η μεταφορά στο καθιδρυθέν Εφετείο των εκκρεμουσών ενώπιον του Δευτεροβάθμιου Οικογενειακού Δικαστηρίου υποθέσεων, ανεξάρτητα από την ημερομηνία κατά την οποία αυτές έχουν καταχωριστεί.
3. Η διατήρηση της αρμοδιότητας του Δευτεροβάθμιου Οικογενειακού Δικαστηρίου για εκδίκαση των εκκρεμουσών ενώπιόν του υποθέσεων των οποίων οι αποφάσεις έχουν επιφυλαχθεί, ανεξάρτητα εάν η σύνθεση του εν λόγω δικαστηρίου περιλαμβάνει δικαστή του Ανωτάτου Συνταγματικού Δικαστηρίου και του Ανωτάτου Δικαστηρίου.
4. Ο καθορισμός της έναρξης της ισχύος των προτεινομένων ρυθμίσεων κατά την ημερομηνία που καθορίζεται με τη Γνωστοποίηση που εκδίδεται σύμφωνα με τις διατάξεις του εδαφίου (2) του άρθρου 22 του περί Απονομής της Δικαιοσύνης (Ποικίλαι Διατάξεις) (Τροποποιητικού) Νόμου του 2022, η οποία αφορά την έναρξη της λειτουργίας του νεοσύστατου Εφετείου.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, καθώς και του μέλους της βουλευτή του Κινήματος Οικολόγων-Συνεργασία Πολιτών, να εισηγηθεί στην ολομέλεια του σώματος την ψήφιση του υπό αναφορά νομοσχεδίου σε νόμο.

 Το μέλος της επιτροπής βουλευτής του Εθνικού Λαϊκού Μετώπου επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

27 Μαρτίου 2023

Αρ. Φακ.: 23.01.061.024-2020

ΚΣ

ΜΚΝ

ΓΜ

ΠΧ

ΓΧ